《园中十首 其七》
明代·唐时升

南国有遣老，被服蕙与蘅。驾言和銮谐，行有玉佩鸣。

当昼经康衢，猘狗忽喤喤。归来独深念，中心久怦怦。

老氏有遗训，含德比于婴。鸷鸟不能搏，猛兽不能撄。

吾有异心乎，何以得此声。君子慎终始，为善无近名。

苟能保玄德，万物莫与争。幸无以一眚，造次易平生。

作者简介：唐时升（1551～1636）明代学者。字叔达，号灌园叟，南直隶苏州府嘉定（今属上海）人，受业归有光，年未三十，弃举子业，专意古学，工诗文，用词清浅，善画墨梅。家境贫寒，然好助人，人称好施与。与娄坚、李流芳、程嘉燧合称“嘉定四先生”，又与里人娄坚、程嘉燧并称“练川三老”。